Ek staan gister tou in Spar, besig met my eie dinge om die lot van die mensdom te verbeter. Meteens is dit asof die lug so 'n groenerige skynsel kry en 'n vreemde geroggel en 'n tabakreuk die ruimte vul. Ek kon sweer ek het verskeie kere die woord "begorra" en 'n paar vloekwoorde gehoor van agter my.
Toe ek wou omkyk, het die kasregister my "Fook off!" toegesnou.
Nou, almal wat hier lees weet dat ek 'n vredeliewende siel is wat nie 'n vlieg kan skade doen nie (ek korrel te vrot), so toe fook ek maar off.
Buite gekom, het ek 'n ent van die deur bly staan om te probeer uitwerk wat de joos hier gebeur het.
Hier is die bedonnerde prosessie wat toe uitgekom het.
Eno's voor aandete
In die army het ons 'n kêrel "Eno's" genoem – "'E knows everything", omdat hy van alles beter geweet het.
Seker maar ydelheid, maar ek moet ook veg om die drang by myself te onderdruk. Waar ons ookal op 'n wildrit gaan, sal ek vir die gids probeer sê watse voëltjie dit is wat ons so pas gehoor het. Gewoonlik sit hy daar met witgeklemde kake. Hy wou dit gesê het.
Gelukkig het ek 'n werk waar ek mense heeldag moet vertel, anders sou my gesin my lankal in my slaap versmoor het.
Hierdie keer wil ek darem vertel omdat daar so min of meer 'n vraag was (is mos so, Lisa?).
Dit handel oor die sterre.
Wat ek wil sê, is dit: Op die tydskrif "Sky and Telescope" se webblad kan 'n mens gratis 'n ougat 10-bladsy inleiding tot sterrekyk aflaai. Daar is sommer sterrekaarte ook in sodat 'n mens op 'n gegewe tyd van die jaar darem minstens die bekendste sterrebeelde sal vind. Die adres is http://media.skyandtelescope.com/documents/GettingStartedSouth.pdf.